**Chandra Sturrup** (s. 12. syyskuuta 1971) on bahamalainen pikajuoksija. Hän päätti pitkän uransa vuonna 2013.

Sturrup karsiutui 1988 Sudburyn nuorten MM-kisoissa 100 metrin juoksun välierissä ajalla 11,93. Kaksi vuotta myöhemmin Plovdivin nuorten MM-kisoissa hän karsiutui 100 metrin välierissä ajalla 11,62 ja sijoittui 200 metrin juoksussa kuudenneksi ajalla 23,81. Göteborgin MM-kisoissa 1995 hän karsiutui 100 metrin alkuerissä ajalla 11,59. Seuraavana vuonna hän juoksi Atlantan olympialaisissa 100 metrillä neljänneksi ajalla 11,00 ja oli mukana Bahaman joukkueessa, joka voitti 4 × 100 metrin viestijuoksussa olympiahopeaa. Vuonna 1997 Sturrup voitti Pariisin sisäratojen MM-kisoissa hopeaa 60 metrin juoksussa ajalla 7,15. Myöhemmin samana vuonna hän karsiutui Ateenan ulkoratojen MM-kisoissa 200 metrin toisissa alkuerissä ajalla 23,07.

Sturrup voitti 1998 Kansainyhteisön mestaruuden 100 metrillä sekä Keski-Amerikan mestaruuden samalla matkalla. Kauden lopussa hän oli GP-finaalissa viides ja yleisurheilun maailmancupissa 100 metrillä toinen ajalla 10,97 sekä pikaviestissä myös toinen. Seuraavana vuonna hän voitti Pan-Amerikan mestaruuden 100 metrillä. Sevillan MM-kisoissa samana vuonna hän oli 100 metrillä seitsemäs ja karsiutui 200 metrin välierissä ajalla 22,75. Kisojen pikaviestissä hän oli mukana voittamassa MM-kultaa. Sydneyn olympialaisissa 2000 Sturrup juoksi 100 metrillä kuudenneksi ja karsiutui 200 metrin alkuerissä. 4 × 100 metrin viestissä hän oli voittamassa olympiakultaa. Kauden lopussa hän sijoittui GP-finaalissa 100 metrillä kuudenneksi. Seuraavana vuonna hän voitti Lissabonin sisäratojen MM-kisoissa kultaa 60 metrillä ajalla 7,05 ja sijoittui Edmontonin ulkoratojen MM-kisoissa 100 metrillä alun perin neljänneksi mutta nousi vuosia myöhemmin pronssille Marion Jonesin dopingista johtuneen hylkäyksen myötä.

Sturrup karsiutui Birminghamin sisäratojen MM-kisoissa 2003 60 metrin välierissä. Myöhemmin samana vuonna Pariisin ulkoratojen MM-kisoissa hän sijoittui 100 metrin juoksussa alun perin neljänneksi, mutta nousi Kelli Whiten ja Žanna Blockin dopinghylkäysten jäljiltä MM-hopealle. Kauden lopussa hän juoksi IAAF:n yleisurheilufinaalissa neljänneksi. Seuraavana vuonna hän karsiutui Ateenan olympialaisissa 100 metrin toisissa alkuerissä. Vuonna 2005 hän sijoittui Helsingin MM-kisoissa neljänneksi ja IAAF:n yleisurheilufinaalissa myös neljänneksi. Rio de Janeiron Pan-Amerikan mestaruuskilpailuissa 2007 hän sai pronssia 100 metrillä. Osakan MM-kisoissa 2007 ja Pekingin olympialaisissa 2008 hän karsiutui 100 metrin välierissä. IAAF:n yleisurheilufinaalissa 2008 hän oli 100 metrillä seitsemäs. Berliinin MM-kilpailuissa 2009 hän sijoittui 100 metrillä seitsemänneksi ja juoksi toisen osuuden hopeaa saaneessa Bahaman pikaviestijoukkueessa. IAAF:n yleisurheilufinaalissa hän sijoittui 100 metrillä neljänneksi. Hän oli viides sekä Dohassa 2010 että Istanbulissa 2012 sisäratojen MM-kisojen 60 metrillä.

Henkilökohtaiset ennätykset
---------------------------

* 50 metrin juoksu: 6,26 (2009)
* 60 metrin juoksu: 7,05 (2001)
* 100 metrin juoksu: 10,84 (2005)
* 200 metrin juoksu: 22,33 (1996)
* Pituushyppy: 670 (2000)

Lähteet
-------

1. 1 2 3 4 5 6 7 8 9 10  Chandra Sturrup Kansainvälinen yleisurheiluliitto.  (englanniksi)
2. ↑  thebahamasweekly.com
3. ↑
4. ↑   (Arkistoitu – Internet Archive)
5. ↑  Butler, Mark (toim.): IAAF Statistics Handbook: Moscow 2013. s. 204–205. IAAF. (englanniksi)
6. ↑  Athletics Pan American Games 2007 at Rio de Janeiro (bra) Women: 100 m *sports123.com*. Viitattu 14.9.2009. (englanniksi)
7. ↑  4x100 Metres Relay - W Final *berlin.iaaf.org*.  22.8.2009.  Arkistoitu 12.9.2009. Viitattu 14.9.2009. (englanniksi)


|  |  |  |
| --- | --- | --- |
| 

|  |  |
| --- | --- |
| Auktoriteettitunnisteet: Henkilöt Muokkaa Wikidatassa | 
* World Athletics
* Tilastopaja 🔒

 |

 |